Dakar geruk deur jaer se doodPaulo Gonçalves. Foto: (AP Photo/Martin Mejia, File) Die Dakar-veteraan Paulo Gonçalves van Portugal is Sondag tydens die Dakar-veldtydren in Saoedi-Arabië dood. Die 40-jarige Gonçalves het halfpad deur sneltrajek 7 geval en is noodlottig beseer. Toby Price van Australië en Argentinië se Kevin Benavides het albei stilgehou om te help. Volgens die organiseerders het ŉ lugambulans sowat agt minute later op die toneel geland. Gonçalves is na die nabygeleë Layla-hospitaal vervoer waar hy met sy aankoms dood verklaar is. “Die Dakar rou oor Paulo Gonçalves, een van die mees ervare en geliefde kampioene van die veldtydren-familie,” het die Dakar op sy webwerf gesê. Gonçalves het aan sy 13de Dakar deelgeneem. Hy was die naaswenner in 2015. Gonçalves se motorfiets lê op die grond na die noodlottige ongeluk. Foto: (AP Photo/Bernat Armangue) Maandag se agtste sneltrajek vir motorfiets- en vierwielmotorfietsryers is intussen gekanselleer. Carlos Sainz het gister se sneltrajek 7 in sy Mini gewen. Nasser Al-Attoyah was tweede en Stephane Peterhansel derde. Bernhard ten Brinke was vierde, Yazeed Al-Rajhi vyfde, Fernando Alonso sesde en Suid-Afrika se Giniel de Villiers sewende. In die motorfiets-afdeling het Benavides gewen nadat sy tyd aangepas is omdat hy by Gonçalves gewaak het ná sy ongeluk. Joan Berrada was tweede en Matthias Walkner het derde geëindig. Maandag se roete is 477 km. Die wedren eindig Vrydag.